પાકિસ્તાનને હવાઈ હુમલાથી ખોખરું કરી નાંખવામાં આ એરબેઝ બહુ ઉપયોગી બન્યું હતું અને તેને કારણે વર્ષોથી આ એરબેઝ પાકિસ્તાની સેનાને આંખના કણાની જેમ ખૂંચતું રહ્યું છે. પઠાણકોટ હુમલાના આતંકીઓના ઈરાદા ખતરનાક હતા. આ એરબેઝમાં રખાયેલા શસ્ત્ર સરંજામ ઉપરાંત મિગ યુદ્ધ વિમાનોના નાશનું બહુ મોટું ષડયંત્ર હતું. ભારતીય સુરક્ષા દળોએ વધુ જાનહાની સહન કરીને પણ હુમલાખોર આંતકીઓને એ વ્યૂહાત્મક સ્થળથી દૂર જ રોકી રાખી ખતમ કરવામાં સફળતા મળી એ એક પ્રકારે યુદ્ધમાં મેળવેલા વિજય જેવી સિદ્ધિ છે.